Diari Oficial de la Generalitat Valenciana


Sumari del DOGV 8304, del 28-05-2018 (2018/5146)

RESOLUCIÓ de 15 de maig de 2018, del conseller d'Hisenda i Model Econòmic, per la qual es dicten instruccions i es disposa la publicació del II Acord de la Comissió de Diàleg Social del Sector Públic Instrumental de la Generalitat en matèria de criteris generals d'aplicació a les ofertes d'ocupació pública i les seues convocatòries en el sector públic instrumental de la Generalitat.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8304

Data del DOGV
:   28-05-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/5146


Data del document
:   15-05-2018

Organisme emissor
:   Conselleria d'Hisenda i Model Econòmic

Tipus de document
:   Resolució

Anàlisi jurídica

 Descriptors 

:   * Conselleria d'Hisenda i Model Econòmic
    * concurs administratiu

RESOLUCIÓ de 15 de maig de 2018, del conseller d'Hisenda i Model Econòmic, per la qual es dicten instruccions i es disposa la publicació del II Acord de la Comissió de Diàleg Social del Sector Públic Instrumental de la Generalitat en matèria de criteris generals d'aplicació a les ofertes d'ocupació pública i les seues convocatòries en el sector públic instrumental de la Generalitat. [2018/5146]  
  
L'article 4.1 del Decret llei 1/2011, de 30 de setembre, del Consell, de mesures urgents de règim economicofinancer del sector públic empresarial i fundacional, estableix la possibilitat que la conselleria competent en matèria d'hisenda dicte instruccions de compliment obligatori, amb caràcter particular o general, per als ens del sector públic instrumental, sobre organització i polítiques de personal.  
  
Així mateix, la disposició addicional vint.5 de la Llei 22/2017, de 29 de desembre, de pressupostos de la Generalitat per a l'exercici 2018, estableix que: «La conselleria competent en matèria de sector públic podrà establir bases o criteris d'actuacions comuns en els processos selectius, a fi de fer efectiva l'aplicació dels principis d'igualtat, publicitat, mèrit i capacitat...».  
Amb empara en els preceptes esmentats, i de conformitat amb el Decret 176/2016, de 25 de novembre, del Consell, pel qual s'aprova el Reglament orgànic i funcional de la Conselleria d'Hisenda i Model Econòmic, es dicten les instruccions següents, el contingut de les quals és el resultat de l'estudi i debat realitzat sobre la matèria en el si de la Comissió de Diàleg Social del Sector Públic Instrumental i aprovat com a acord de la comissió esmentada, el contingut del qual es fa propi com a instruccions que figuren com a annex a aquesta resolució.  
  
Així mateix, es compleix el que estableix el punt tretze del II Acord, de 22 de març de 2018, de la Comissió de Diàleg Social del Sector Públic Instrumental de la Generalitat relatiu a criteris generals d'aplicació a les ofertes d'ocupació pública i les seues convocatòries en el sector públic instrumental de la Generalitat.  
  
València, 15 de maig de 2018.- El conseller d'Hisenda i Model Econòmic: Vicent Soler i Marco.  
  
  
ANNEX  
Instruccions relatives a criteris generals en matèria de criteris generals d'aplicació a les ofertes d'ocupació pública i les seues convocatòries en el sector públic instrumental de la Generalitat  
  
II Acord de la Comissió de Diàleg Social del Sector Públic Instrumental de la Generalitat relatiu a criteris generals d'aplicació a les ofertes públiques d'ocupació i les seues convocatòries en el sector públic instrumental de la Generalitat.  
Reunida la Comissió de Diàleg Social, en data d'11 de desembre de 2017, mitjançant un Acord subscrit per la totalitat dels seus membres, es procedeix a sol·licitar a les entitats que conformen el sector públic instrumental de la Generalitat (d'ara en avant, SPI) la convocatòria de l'oferta pública d'ocupació (d'ara en avant, OPO) relativa a l'exercici 2018 pel procediment selectiu de concurs oposició en compliment dels principis constitucionals d'igualtat, mèrit, capacitat i publicitat.  
  
D'acord amb la Resolució de 17 de febrer de 2017, de la directora general del Sector Públic, Model Econòmic i Patrimoni, per la qual es disposa la publicació de l'Acord de creació de la Comissió de Diàleg Social del Sector Públic Instrumental de la Generalitat, correspon a aqueixa comissió, entre altres funcions, la d?«estudi, debat i elaboració de criteris i recomanacions, si escau, sobre les qüestions de caràcter col·lectiu que puguen sorgir en els ens del sector públic instrumental en el seu conjunt, sense perjudici de la seua posterior negociació i aprovació en els seus àmbits respectius».  
D'altra banda, l'article 4 del Decret llei 1/2011, de 30 de setembre, del Consell, de mesures urgents de règim economicofinancer del sector públic empresarial i fundacional, estableix, així mateix, la possibilitat que la conselleria competent en matèria d'hisenda dicte instruccions de compliment obligatori, amb caràcter particular o general, per als ens del SPI entre altres matèries sobre organització i polítiques de personal.  
  
Vista la necessitat d'avançar en el desenvolupament d'uns criteris comuns que permeten establir un marc d'aplicació general per a les convocatòries d'OPO per al conjunt d'entitats del SPI de la Generalitat en aquest exercici 2018 i posteriors fins que no hi haja regulació legal expressa, en desplegament dels apartats quart i cinqué del referit Acord d'11 de desembre de 2017 i en l'exercici de les seues funcions, aquesta comissió, acorda:  
  
Ofertes públiques d'ocupació  
  
Primer. Convocatòria de places  
Instar la totalitat de les entitats del sector públic instrumental a convocar, per mitjà de publicació en el Diari Oficial de la Generalitat Valenciana, la totalitat de les places susceptibles de ser convocades.  
S'amplia el termini previst en el referit Acord d'11 de desembre de 2017 per a efectuar aquestes convocatòries el primer semestre de 2018.  
  
  
Segon. Mesures relatives a la reserva de places per a persones amb diversitat funcional  
En compliment del mandat legal, tota oferta pública d'ocupació haurà de reservar del total de llocs convocats una quota no inferior al 7 % de les vacants per a ser cobertes entre persones amb diversitat funcional, amb grau igual o superior al 33 %, sempre que aquesta siga compatible amb l'exercici de les funcions pròpies dels llocs de treball, de manera que almenys s'arribe al 2 % dels efectius totals de l'entitat, sense perjudici que en el marc d'allò que establisca el conveni col·lectiu o normativa d'aplicació de cada entitat s'acorde amb la representació legal de les treballadores i els treballadors una quota superior.  
  
La reserva a què es refereix l'apartat anterior es desglossarà de la manera següent:  
a) Un mínim del 5 % dels llocs previstos es reservaran per a ser coberts per persones amb una diversitat funcional física, sensorial o psíquica.  
b) Un mínim del 2 % dels llocs previstos es reservaran per a ser coberts per persones amb una diversitat funcional que tinga el seu origen en una diversitat funcional intel·lectual.  
La convocatòria de les vacants reservades a persones amb diversitat funcional es podran realitzar de forma conjunta o independent a la resta de processos. En aquest sentit, podran convocar-se procediments selectius independents per a l'accés de persones amb diversitat funcional, amb proves selectives específiques que s'adapten a les circumstàncies concretes que determinen la diversitat.  
Aquelles places no cobertes per persones amb diversitat funcional acreixeran les convocades en la resta de processos afectats.  
  
Tercer. Mesures relatives als processos de promoció interna  
En el marc d'allò que establisca el conveni col·lectiu o normativa d'aplicació de cada entitat, o a falta d'això, en els termes en què s'acorde prèviament amb la representació legal de les treballadores i els treballadors, tota OPO, com a instrument de planificació i reestructuració de recursos humans, haurà de reservar per a promoció interna un percentatge no inferior al 40 per cent del total de vacants existents en l'entitat, que són aquelles que no tenen titular personal laboral fix o amb reserva de lloc de treball segons els supòsits legalment o convencionalment establits.  
En defecte de regulació expressa per conveni col·lectiu, en primer lloc es faran els processos de promoció interna que corresponguen entre el personal fix de l'entitat que pertanga a un grup o categoria immediatament inferior a la de la plaça convocada (promoció interna vertical) o a un altre grup o categoria igual al de la plaça convocada (promoció interna horitzontal).  
Les places corresponents a promoció interna es convocaran en els termes que preveu l'apartat cinqué d'aquest acord i no computaran als efectes de taxa de reposició d'efectius de conformitat amb el que disposa la Llei 3/2017, de 27 de juny, de pressupostos generals de l'Estat per a 2017 o sense perjudici del que a aquest efecte establisca la normativa posterior que en el moment de la seua OPO la substituïsca.  
En cap cas podran ser objecte de promoció interna aquelles places ocupades per personal indefinit no fix per sentència judicial.  
A aquest efecte haurà de tindre's en compte la reserva prevista en l'apartat segon d'aquest acord.  
  
Quart. Mesures relatives als restants processos  
Realitzats els processos de promoció interna, en el marc d'allò que establisca el conveni col·lectiu o normativa d'aplicació de cada entitat, o a falta d'això, en els termes en què s'acorde prèviament amb la representació legal de les treballadores i els treballadors, s'oferiran i convocaran unitàriament totes les places susceptibles de ser convocades amb els límits corresponents a la taxa de reposició i taxa d'estabilització d'ocupació temporal previstos en la Llei 3/2017, de 27 de juny, de pressupostos generals de l'Estat per a 2017, així com totes les places ocupades per personal indefinit no fix per sentència.  
D'acord amb això seran objecte de convocatòria les places següents:  
  
a) Places vacants susceptibles de ser convocades amb el límit que corresponga per la taxa de reposició ordinària.  
b) Places de caràcter estructural que hagen estat ocupades temporalment i ininterrompudament almenys en els tres anys anteriors a 31 de desembre de 2016.  
c) Places que trobant-se dotades pressupostàriament, hagen estat ocupades temporalment i ininterrompudament des d'una data anterior a 1 de gener de 2005.  
d) Places ocupades per personal indefinit no fix per mitjà de sentència judicial.  
Atés que les places relatives a l'apartat b, als efectes d'oferta i convocatòria, es troben afectades pel límit màxim derivat de la taxa d'estabilització d'ocupació temporal que estableix la Llei 3/2017, de 27 de juny, de pressupostos generals de l??Estat per a 2017, sense perjudici del que a aquest efecte establisca la normativa posterior que en el moment de la seua OPO la substituïsca, quan el nombre de places susceptibles de ser convocades siga inferior al nombre de places que podrien efectivament convocar-se si no existira el límit referit, es procedirà convocant prioritàriament les places afectades per ordre invers a l'antiguitat de les treballadores i els treballadors ocupants dins de cada grup o categoria professional.  
De conformitat amb el que estableix la Llei 3/2017, de 27 de juny, de pressupostos generals de l??Estat per a 2017, les places relatives a l'apartat d no es troben afectades pel límit màxim derivat de la taxa de reposició ordinària establit.  
Les places es convocaran en els termes que preveu l'apartat cinqué d'aquest acord.  
A l'efecte haurà de tindre's en compte la reserva prevista en l'apartat segon d'aquest acord.  
  
Desenvolupament dels processos selectius  
  
Cinqué. Identificació de les places  
En aquelles entitats del SPI que disposen de relació de llocs de treball (d'ara en avant, RLT) publicada en el Diari Oficial de la Generalitat Valenciana, hauran de convocar-se les places amb les característiques exactes a les reflectides en la referida RLT (denominació, classificació, requisits de formació i accés).  
En aquelles entitats del SPI que no disposen de RLT publicada en el Diari Oficial de la Generalitat Valenciana, hauran de convocar-se les places amb les característiques exactes a les reflectides en l'última massa salarial executada per l'entitat en l'exercici immediatament anterior al de la convocatòria quant a denominació i classificació del lloc convocat.  
En relació amb els requisits de formació, cada entitat s'ajustarà a allò que disposa el seu conveni col·lectiu o, si no n'hi ha, al que disposa el II Conveni Col·lectiu del Personal Laboral al Servei de la Generalitat per a llocs de grup o categoria professional equivalent.  
En cas de dubtes o discrepàncies que no hagen pogut ser resoltes, amb negociació prèvia amb la representació legal de les treballadores i els treballadors de la respectiva entitat, s'elevarà la consulta, per conducte de la Direcció General de Sector Públic, Model Econòmic i Patrimoni, a aquesta comissió, que resoldrà en el termini de 15 dies naturals.  
Sisé. Bases de les convocatòries públiques d'ocupació  
Sense perjudici d'allò que establisca el conveni col·lectiu d'aplicació a l'entitat, les bases de la convocatòria, com a mínim, hauran de contindre:  
- La composició de l'òrgan tècnic de selecció en els termes que preveu l'apartat dotze d'aquest acord.  
- El nombre de vacants, per grup i/o categoria professional.  
- Requisits que han de reunir les i els aspirants en els termes expressats en l'apartat cinqué del present acord.  
- El procediment selectiu aplicable en els termes expressats en aquest acord amb determinació del tipus de proves concretes a realitzar.  
  
- Programa de matèries o temari sobre el qual versaran els exercicis de caràcter teòric i/o pràctic el nombre i característiques dels quals seran semblants als realitzats en l'Administració de la Generalitat per a cada grup en els termes que preveu l'apartat onze, i s'adaptaran a les funcions dels llocs convocats.  
- Relació dels mèrits, així com els criteris i les normes de valoració. Els mèrits al·legats per les persones participants hauran d'haver sigut obtinguts o computats fins a la data de finalització del termini de presentació d'instàncies.  
- Model de sol·licitud, termini i llocs de presentació, i entitat a què ha de dirigir-se.  
- Forma en què es dirimiran els casos d'empat entre aspirants d'acord amb el que preveu aquest acord.  
- Identificació de les seus i pàgina web de l'entitat convocant on es realitzaran els anuncis i comunicacions oportunes.  
- Aquelles altres previsions exigides pel conveni col·lectiu o normativa específica d'aplicació a aquestes.  
El contingut de les convocatòries haurà de ser objecte de negociació col·lectiva i publicació en el Diari Oficial de la Generalitat Valenciana.  
Una vegada aprovades per l'òrgan competent de l'entitat vincularan aquesta, l'òrgan tècnic de selecció i les persones que hi participen.  
  
  
Seté. Procediment de selecció  
El procediment de selecció serà el de concurs oposició, i constarà d'una fase d'oposició, de caràcter obligatori i eliminatori, i d'una fase de concurs, de caràcter obligatori.  
Només podran participar en la fase de concurs les persones admeses que hagen superat la fase d'oposició.  
  
Huité. Fase d'oposició  
La puntuació a obtindre en la fase d'oposició constituirà el 60 % de la nota final d'accés al lloc.  
Per als grups professionals existents en cada entitat, equiparables als grups A1 i A2 corresponents a personal funcionari al servei d'aquesta Administració, aquesta fase consistirà en dues proves obligatòries, la primera d'elles eliminatòria respecte a la segona.  
Per a la resta de grups existent en cada entitat, aquesta fase consistirà en una única prova obligatòria.  
  
Nové. Fase de concurs  
La puntuació en la fase de concurs de mèrits constituirà el 40 % de la nota final d'accés al lloc, i es distribuirà de la manera següent:  
  
- Un 10 % d'aquesta correspondrà a mèrits relacionats amb la formació de les i els aspirants d'acord amb el que es determine en la convocatòria.  
- Un 30 % d'aquesta correspondrà a mèrits relacionats amb l'experiència de les i els aspirants d'acord amb el que es determine en la convocatòria.  
Tot això de conformitat amb el lloc convocat en els termes que preveu l'apartat cinqué del present acord.  
  
Deu. Ordre dels aspirants  
La puntuació final del concurs oposició s'obtindrà sumant la puntuació obtinguda en ambdues fases.  
En defecte de desenvolupament exprés per conveni col·lectiu, es procedirà de la manera següent: es configurarà una llista, ordenada per puntuació de major a menor que s'interromprà quan el nombre de persones incloses en aquesta coincidisca amb el nombre de llocs convocats. Aquesta constituirà la llista definitiva de persones aprovades.  
Els casos d'empat que es produïsquen es dirimiran de la manera següent: caldrà ajustar-se, en primer lloc, a la puntuació major obtinguda en la fase d'oposició i, si persisteix l'empat, aquest es dirimirà per la puntuació major obtinguda en els distints apartats del barem del concurs, pel mateix ordre en què figuren detallats.  
En cas de persistir l'empat caldrà ajustar-se, en tercer lloc, a favor de la persona amb diversitat funcional i si l'empat es produeix entre aquestes persones, es triarà qui tinga acreditat un major percentatge de discapacitat.  
En cas de persistir l'empat es dirimirà, en quart lloc, si l'empat és entre persones de distint sexe, en favor del sexe que estiga infrarepresentat, dins del col·lectiu de persones que formen part del grup o categoria professional convocat.  
Finalment, si encara persisteix l'empat, aquest es dirimirà finalment per ordre alfabètic del primer cognom de les persones aspirants empatades, que s'iniciarà per la lletra «B» conforme al resultat del sorteig realitzat el dia 10 d'abril de 2017 (DOGV 8034, 08.05.2017) o posterior que el substituïsca.  
  
Onze. Equivalències als efectes de requisits de formació  
En el supòsit d'entitats no adherides al II Conveni Col·lectiu del Personal Laboral de la Generalitat Valenciana i en cas de dubtes en relació amb l'equivalència de determinats llocs amb els grups A1 i A2 referits en l'apartat cinqué d'aquest acord, es procedirà a comparar els requisits de formació exigits per al seu exercici en relació amb els exigits per als grups A1 i A2, que són els següents:  
  
A: títol universitari oficial de llicenciatura, enginyeria, arquitectura, o equivalent, o bé títol universitari oficial de grau que, d'acord amb els plans d'estudi vigents, habiliten per a exercir les activitats de caràcter professional relacionades amb les funcions assenyalades per al lloc. Si és el cas addicionalment màster.  
B: títol universitari oficial d'enginyeria tècnica, diplomatura universitària, títol d'arquitectura tècnica o equivalent, o bé títol universitari oficial de grau que, d'acord amb els plans d'estudi vigents, habiliten per a exercir les activitats de caràcter professional relacionades amb les funcions assenyalades per al lloc.  
No obstant això, en cas de dubte, l'entitat, per conducte de la Direcció General de Sector Públic, Model Econòmic i Patrimoni, elevarà aquesta discrepància a aquesta comissió, que resoldrà en el termini de 15 dies naturals.  
  
Dotze. Òrgan tècnic de selecció  
L'execució dels procediments selectius i l'avaluació de les proves i mèrits de les i els aspirants, serà encomanada a òrgans col·legiats de caràcter tècnic, que actuaran sotmesos a les causes generals d'abstenció i recusació contingudes en els articles 23 i 24 de la Llei 40/2015, d'1 d'octubre, de règim jurídic del sector públic.  
  
En tot cas, els membres dels òrgans col·legiats de selecció no podran haver realitzat tasques de preparació d'aspirants en els cinc anys anteriors a la publicació de la convocatòria corresponent.  
  
En defecte d'allò que establisca el respectiu conveni col·lectiu, els òrgans de selecció encarregats de l'execució dels distints processos selectius estaran compostos per quatre membres designats per resolució de la sotssecretaria de la conselleria o departament d'adscripció de l'entitat.  
Només un d'ells podrà ser personal al servei de l'entitat convocant. Aquest membre exercirà les funcions de secretària o secretari, amb veu però sense vot. Tot això a fi d'evitar conflictes d'interessos amb els i les aspirants.  
La resta del personal serà designat entre aquell personal de la Generalitat i el seu sector públic instrumental o d'altres administracions públiques que ocupen places els requisits de formació i funcions assignades de les quals siguen equivalents o semblants a aquells establits per a les places objecte de la convocatòria.  
Només en el cas que negociada amb la representació legal de les treballadores i els treballadors es produïsca la impossibilitat material de portar a efecte aquesta composició, podrà nomenar-se excepcionalment personal de l'entitat convocant com a membre d'aquest òrgan.  
En absència de regulació expressa, serà aplicable el règim de funcionament dels òrgans col·legiats regulats en la referida Llei 40/2015.  
  
  
Tretze. Publicació en el Diari Oficial de la Generalitat Valenciana  
  
El present acord serà objecte de publicació en el Diari Oficial de la Generalitat Valenciana.